2003/89/EY: Neuvoston päätös, tehty 21 päivänä tammikuuta 2003, liiallisen alijäämän olemassaolosta Saksassa — Euroopan yhteisön perustamissopimuksen 104 artiklan 6 kohdan soveltaminen



Virallinen lehti nro L 034 , 11/02/2003 s. 0016 - 0017



Neuvoston päätös, tehty 21 päivänä tammikuuta 2003, liiallisen alijäämän olemassaolosta Saksassa - Euroopan yhteisön perustamissopimuksen 104 artiklan 6 kohdan soveltaminen (2003/89/EY) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 104 artiklan 6 kohdan, ottaa huomioon komission perustamissopimuksen 104 artiklan 6 kohdan nojalla antaman suosituksen, ottaa huomioon Saksan esittämät huomautukset, sekä katsoo seuraavaa: (1) Jäsenvaltioiden olisi perustamissopimuksen 104 artiklan mukaisesti vältettävä liiallisia julkistalouden alijäämiä talous- ja rahaliiton kolmannessa vaiheessa. (2) Vakaus- ja kasvusopimus perustuu terveen julkisen talouden tavoitteeseen, jolla pyritään vahvistamaan hintavakauden edellytyksiä ja saavuttamaan uusien työpaikkojen syntyä edistävä vahva, kestävä kasvu. (3) Amsterdamin Eurooppa-neuvostossa 17 päivänä kesäkuuta 1997 annetussa vakaus- ja kasvusopimusta koskevassa päätöslauselmassa kehotetaan juhlallisesti kaikkia osapuolia eli jäsenvaltioita, neuvostoa ja komissiota panemaan täytäntöön perustamissopimus ja vakaus- ja kasvusopimus tiukasti ja ajallaan. (4) Perustamissopimuksen 104 artiklan mukainen liiallista alijäämää koskeva menettely edellyttää päätöstä liiallisen alijäämän olemassaolosta. Perustamissopimukseen liitetyssä liiallisia alijäämiä koskevasta menettelystä tehdyssä pöytäkirjassa on lisämääräyksiä liiallisia alijäämiä koskevan menettelyn täytäntöönpanosta. Euroopan yhteisön perustamissopimukseen liitetyn liiallisia alijäämiä koskevasta menettelystä tehdyn pöytäkirjan soveltamisesta 22 päivänä marraskuuta 1993 annetussa neuvoston asetuksessa (EY) N:o 3605/93(1) esitetään yksityiskohtaiset säännökset ja määritelmät mainitun pöytäkirjan määräyksen soveltamiseksi. (5) Perustamissopimuksen 104 artiklan 5 kohdassa edellytetään, että komissio antaa lausunnon neuvostolle, jos komissio katsoo, että jäsenvaltiossa on tai siellä voi ilmetä liiallinen alijäämä. Komissio on antanut neuvostolle tällaisen Saksaa koskevan lausunnon 8 päivänä tammikuuta 2003. Lausunnon mukaan: - Annettuaan 13 päivänä marraskuuta 2002 oman talousennusteensa, jossa Saksan julkisen talouden alijäämän todettiin olevan 3,8 prosenttia suhteessa BKT:hen vuonna 2002, komissio laati perustamissopimuksen 104 artiklan 4 kohdan mukaisesti marraskuussa 2002 Saksaa koskevan kertomuksen, jossa otetaan huomioon asiaankuuluvat seikat. - Talous- ja rahoituskomitea on laatinut lausunnon komission kertomuksesta perustamissopimuksen 104 artiklan 4 kohdan mukaisesti. - Saksa on toimittanut julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97 3 artiklan mukaisen tarkistetun vakausohjelman(2), jonka liittohallitus hyväksyi 18 päivänä joulukuuta 2002. Tarkistetun ohjelman mukaan vuoden 2002 julkisen talouden alijäämä nousi 3,75 prosenttiin suhteessa BKT:hen. - Komissio katsoo, että Saksassa on liiallinen alijäämä. (6) Perustamissopimuksen 104 artiklan 6 kohdassa määrätään, että neuvoston on otettava huomioon kyseisen jäsenvaltion mahdolliset huomautukset ennen kuin neuvosto päättää kokonaisarvion tehtyään, onko jäsenvaltiossa liiallinen alijäämä. (7) Kokonaisarvion perusteella voidaan todeta seuraavaa: 1990-luvun loppupuolella, jolloin Saksan talous kasvoi suhteellisen voimakkaasti, julkisen talouden vakauttaminen oli vähäistä ja julkistalouden alijäämä oli noin 1,5 prosenttia suhteessa BKT:hen. Näin ollen julkisessa taloudessa oli hyvin vähän liikkumavaraa mukautua laskusuhdanteen vaikutuksiin tai verotulojen odottamattomaan vähenemiseen, joka aiheutui vuonna 2001 toteutetusta verouudistuksesta. Vielä vuonna 2000 julkisen talouden alijäämä oli vain 1,4 prosenttia, mutta vuonna 2002 se nousi 3,7 prosenttiin suhteessa BKT:hen, mikä ylittää selvästi 3 prosentin viitearvon. Vaikka yleinen talouden tila on heikentynyt niin Saksassa kuin muuallakin, vain osa julkisten menojen liiallisesta kasvusta ja tulojen vähentymisestä selittyy suhdannetekijöillä. Lisäksi julkisen talouden velan ennakoidaan nousevan 60,9 prosenttiin suhteessa BKT:hen vuoden 2002 loppuun mennessä, jolloin sekin ylittää 60 prosentin viitearvon, joskin niukasti, ON TEHNYT TÄMÄN PÄÄTÖKSEN: 1 artikla Kokonaisarvion perusteella todetaan, että Saksassa on liiallinen alijäämä. 2 artikla Tämä päätös on osoitettu Saksan liittotasavallalle. Tehty Brysselissä 21 päivänä tammikuuta 2003. Neuvoston puolesta Puheenjohtaja N. Christodoulakis (1) EYVL L 332, 31.12.1993, s. 7, asetus sellaisena kuin se on viimeksi muutettuna komission asetuksella (EY) N:o 351/2002 (EYVL L 55, 26.2.2002, s. 23). (2) EYVL L 209, 2.8.1997, s. 1.